Klasse by UP nie opgeskort; Tuks-student vas vir ‘verkragting’Studente Dinsdag by die waak op kampus. (Foto: Twitter/UP) Die bestuur van die Universiteit van Pretoria (UP) sal later vandag vergader om die nodige veiligheidsmaatreëls vir personeel en studente op sy kampusse te hersien en aan te pas indien nodig. Dít volg te midde van wydverspreide geweld die afgelope week – nie net in die Jakarandastad nie maar ook die res van die land. Rikus Delport, woordvoerder van die universiteit, het aan Maroela Media gesê daar heers vandeesweek ŉ atmosfeer van lewendige debat op kampus rakende geweld. ŉ Waak is Dinsdag by ŉ stampvol amfiteater op die universiteit se Hatfield-kampus gehou uit solidariteit met die slagoffers van geslagsgebaseerde geweld, veral studente. Dit ná die onlangse moord van die Ikeys-student Uyinene Mrwetyana. Sy is by ŉ poskantoor in Claremont verkrag en vermoor. “Die ontydige dood van ŉ student in Kaapstad en die onlangse aanvalle op buitelandse burgers [in die Pretoriase middestad] weerspieël die uiterste en onaanvaarbare vlakke van geweld wat in ons samelewing deurdring. Ons veroordeel alle vorme van geweld in die algemeen en geslagsgebaseerde en xenofobiese geweld ten sterkste,” het prof. Tawana Kupe, die UP se visekanselier en rektor, in ŉ verklaring gesê. Dié verklaring volg ŉ dag nadat ŉ nagraadse student aan die UP vir die beweerde verkragting van ŉ medestudent in Hatfield in hegtenis geneem is. Studente Dinsdag by die waak op kampus. (Foto: Twitter/UP) Kapt. Colette Weilbach, woordvoerder van die polisie, het gesê ŉ groep studente het Maandagaand in dié studentevoorstad betoog in aandrang daarop dat ŉ beweerde verkragter (22) in hegtenis geneem word. Volgens Weilbach is twiets vroeër onder studente versprei waarin die verdagte se blyplek bekend gemaak is. ŉ Student (19) het na vore gekom en ŉ saak van verkragting by die Brooklyn-polisiestasie aanhangig gemaak waarin sy beweer dat sy in September verlede jaar deur die nagraadse student in die woonstelblok waar hy woon, verkrag is. Sy het ten tyde van die voorval by haar vriendin gekuier wat ook in die woonstelbok woon. Die verdagte is intussen in hegtenis geneem. Maandag se betoging het nie op kampus plaasgevind nie. Delport het dus gerugte dat klasse weens betogings op die Hatfield-kampus opgeskort is in die kiem gesmoor. “Klasse by die UP gaan in dié stadium voort hangende die uitkoms van vandag se bestuursvergadering.” Hy verduidelik dat sekere fakulteite wel individuele reëlings met studente getref het rakende semestertoetse wat vandeesweek geskryf sou word.